Kasyful Anwar

K.H Kasyful Anwar atawa nang dipinandui sabagai Tuan Guru Kasyful Anwar marupakan susuk ulama Banjar yang suah mamimpin Punduk Pasantrin Darussalam Martapura wan sidin jua manjadi tukuh nang mamugai sistim mudirin pandidikan madrasah nang ada di Kalimantan Selatan pada abad 19-20 masihi.

Tuan Guru Kasyful Anwar diranakakan di disa Kampung Malayu, Kacamatan Martapura, Kabupatin Banjar Kalimantan Selatan wayah tanggal 4 Rajap 1304 H/ 29 Maret 1887. Kuitan sidin nang laki bangaran al-Allamah KH Ismail bin Muhammad Arsyad bin Muhammad Sholeh bin Badruddin bin Maulana Kamaluddin, kuitan sidin nang bini sakaturunan haja jua lawan abah sidin sabab sidin kawin sapupuan. Kaluarga sidin tumatan halus sudah hidup saraba bakacukupan, karna kaluarga sidin tamasuk kalangan manangah.

Riwayat Pandidikan 
Guru Kasyful Anwar tumatan halus sudah hidup di bawah bimbingan kuitan sidin, makanya sidin wayah anum banar sudah manguasai lawan alqu-an wan pambalajaran ilmu agama. Salain kulihan ilmu dari kuitan sidin sorang, sidin jua cangkal tulak ka rumah-rumah tuan guru, langgar atawa masjid nang ada maadakan pambalajaran ilmu agama ka-Islaman.  Marga wayah sidin lagi halus masih kadada urang nang mambangun sakulahan atawa madrasah, jadi sidin balajar liwat mangaji duduk lawan guru-guru di kampung.

Karna kacangakalan sidin balajar ilmu agama ni, sidin pada tahun 1313 H wayah sidin umur 9 tahun sidin tulakan ka Makkah lawan kuitan sidin gasan balajar. Marga hanyaran haja bagana di Makkah, sidin masih kada bisa bapandir bahasa Arab. Imbah nintu sidin balajar bahasa Arab lawan Abah sidin.

Pas sidin umur 11 tahun, sidin dapat cubaan bahwa kuitan sidin nang laki, H. Ismail maninggal dunia di Makkah Mukarramah wan batabala di Mu’alla. Imbah itu bairingan jua lawan maninggalnya kuitan bini wayah sidin umur 13 tahun. Sapaninggal kuitan sidin ni, sidin digaduh ulih nini lawan kai sidin.

Salawas bagana di Makkah, sidin jua balajar lawan ulama nang barasal matan Kampung Pasayangan Martapura nang sidin sudah lawas bagana di sana yaitu Syekh Muhammad Amin bin Qadi Haji Mahmud dan Asiah binti Syekh Muhammad Arsyad al Banjary. Salain nintu,Tuan Guru Kasyful Anwar jua manuntut ilmu agama di Masjidil Haram matan tahun 1313-1330 H.

Banyak ilmu nang sidin palajari baik dari ulama Jazirah Arab maupun dari ulama buhan kita jua, nang kaya pambalajaran tafsir, hadits, fiqih wan bahasa Arab. Wayah lain jua, Tuan Guru Kasyful Anwar jua maambl ijazah Dala’il al-Khayrat wan Burdah al-Mahdah al-Mubarakah di wadah  Syekh Muhammad Yahya Abu Liman. Sidin tinggal di Makkah kurang labih sakitar 17 tahunan.

Kiprah Kailmuan dalam Pandidikan Madrasah di Kalimantan Salatan 
Wayah sidin umur 26 tahun pas di tahun 1330 H sidin bulik ka Indunisia dan kawin lawan Siti Halimah bin H. Ja’far. Matan parkawinan sidin ni, buhan sidin kulihan anak 6 ikun, 2 babinian dan 4 lalakian.

Salawas bagana di kampung halaman, atas saran dari babuhan kampung supaya mandiriakan pangajian di rumahm sidin pun lawan babakal pangatahuan agama wan pangatahuan sistim pandidikan bagus nang sidin kulihan salam balajar di Makkah, akhirnya sidin turuti parmintaan urang kampung. Sidin maajar lawan mitudi nang pas lawan sagala tingkatan masyarakat, sahingga banyak urang nang datang handak baguru lawan sidin.

Pada tahun 1922 Masehi wayah sidin hanyar haja bulik dari Timur Tangah, ulih buhan Punduk Pasantrin Darussalam Martapura, sidin ditawari supaya manjadi pangajar  sakaligus mamimpin punduk.

Punduk Pasantrin Darussalam Martapura asalnya dibari ngaran Madrasah al-Imad fi Ta’lim al-Aulad Darussalam ulih bubuhan pandirinya wayah dirasmi akan 14 Juni 1914 yakni ulih K.H Jamaluddin , K.H Gampau, K.H Ibrahim Kadir, K.H Abdurrahman. Asal ngaran ngini karna tujuan awal di bangunnya punduk hanya khusus gasan kakanakan.

Salawas sidin mamimpin Punduk Pasantrin Darussalam Martapura, punduk ni sasar tahun sasar banyak santri nang handak umpat mamunduk. Marga kabanyakan urangnya ni akhirnya sidin bainisiatif maulah ruangan kalas sabanyak 16 buah sakira maantisipasi banyaknya murid. 16 ruangan kalas yang di bangun sidin batingkat dua, dalapan ruangan di bawah, dalapan ruangan di atas.

Tuan Guru Kasyful Anwar di dunia pendidikan madrasah di Kalimantan Selatan terkenal bukan hanya maraga pambarian sidin gasan panambahan kailmuan Islam haja, tatapi jua marga sidin mamulai sabagai tukuh nang mamparkanalkan sistim pandidikan hanyar, dan sidin tarapakan panambaian di Punduk Pasantrin Darussalam Martapura.
Parubahan nang di maksud adalah pambaharuan  dangan ditarapakannya sistim klasikal lawan parpanjangan pandidikan, yakni wayah itu janjang pandidikan dibagi tingkatan. Tingkatan nang pamulaan disambat Tahdiniyah masa sakulah 3 tahun.  Kadua disambat Ibtidayah  masa sakulah 3 tahun, wan katiga Tsanawiyah masa sakulah 3 tahun nang sabarataan diisi ulih lalakian. 

Sabujurnya pandidikan Islam  di Kalimantan Selatan sudah ada batingkatan, tagal hanya diitihi matan kitab nang dipalajari wan hanya sabatas liwat masjid, langgar atawa rumah-rumah.  Sadangkan dalam program pangajarannya, sidin masih utama akan panguasaan ilmu-ilmu nahwu jdan sharaf
Paparak abad abad wayah ngini bahari, pamikiran tantang parubahan pamikiran di bidang pandidikan ngini dipangaruhi ulih banyaknya ulama Kalimantan Selatan nang balajar ka Timur Tangah. Sahingga imbah tu mulai bamunculan pesantrin atawa punduk  nang manarapkan sistim tingkatan. Punduk Pasantrin Darussalam Martapura salawas kapamimpinan sidin matan than 1922 sampai tahun 1940 samakin batambah tarkanal lawan batambah ganal

Kontribusi dalam Kitab-kitab 
Sabagai ulama nang tarkanal, sidin banyak manulis wan manarjamahkan kitab sarta risalah kaagamaan baik bahasa Indunsia atawa arab malayu gasan kapantingan bahan palajaran di Punduk Pasantrin Darussalam Martapura atawa gasan masyarakat umum. 
Karya-karya sidin adalah  Risalah at Tauhid, Risalah al Fiqh, Risalah fi Sirah Sayyid al Mursalin, Tarqib al Ikhwan fi Tajwid al Qur’an, Kitab Durus alTasrif (3 jilid), Tabyin ar Rawiy bi Syarh al Arba’in an Nawawiy (terjemahan), Ad Durr al Farid fi Syarh Jawharah at Tauhid, dan Risalat Hasbuna
Imbah parjalanan panjang sidin malaksanakan dakwah malalui wadah di pambaharuan pesantren, pangajian-pangajian wan maulah banyak buku-buku wan kitab, Tuan Guru Kasyful Anwar maninggal dalam umur 55 tahun pada malam sanayan, tanggal 18 Syawal 1359 atau bapasan lawan tanggal 19 nupimbir 1940, wan sidin dikuburkan do Kubah Kampung Malayu Martapura.

Ulama Banjar